Document ID: 32013R1409

EUROOPAN KESKUSPANKIN ASETUS (EU) N:o 1409/2013,
annettu 28 päivänä marraskuuta 2013,
maksuliiketilastoista
(EKP/2013/43)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan,
ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/1998 (1) ja erityisesti sen 5 artiklan 1 kohdan ja 6 artiklan 4 kohdan,
ottaa huomioon Euroopan komission lausunnon,
sekä katsoo seuraavaa:
(1)
Euroopan keskuspankki (EKP) tarvitsee tehtäviensä suorittamiseksi maakohtaisia ja vertailukelpoisia maksuliiketilastoja. Asetuksen (EY) N:o 2533/98 2 artiklan 1 kohdassa säädetään, että tietoja voidaan kerätä maksuliike- ja maksujärjestelmätilastojen alalla. Tällaiset tiedot ovat olennaisia, jotta voidaan tunnistaa ja seurata muutoksia jäsenvaltioiden sisäisillä maksuliikemarkkinoilla ja auttaa edistämään maksujärjestelmien moitteetonta toimintaa.
(2)
Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 5.1 artiklassa edellytetään, että EKP kerää Euroopan keskuspankkijärjestelmän (EKPJ) tehtävistä huolehtiakseen kansallisten keskuspankkien avustuksella tarvittavat tilastotiedot joko toimivaltaisilta kansallisilta viranomaisilta tai suoraan taloudellisilta toimijoilta. EKPJ:n perussäännön 5.2 artiklassa edellytetään, että kansalliset keskuspankit hoitavat 5.1 artiklassa kuvattuja tehtäviä siinä määrin kuin on mahdollista.
(3)
Eurojärjestelmä kerää maksuliiketietoja suuntaviivojen EKP/2007/9 (2) nojalla. Jotta maksuliiketilastojen laadukkuutta ja luotettavuutta voitaisiin parantaa ja varmistaa tiedonantajien joukon kattavuus, merkitykselliset tiedot olisi kerättävä suoraan tiedonantajilta.
(4)
Maksuliiketietojen kokoamismenetelmässä olisi otettava huomioon maksamista koskevan lainsäädäntökehyksen kehitys Euroopan unionissa, erityisesti Euroopan parlamentin ja neuvoston direktiivi 2007/64/EY (3), Euroopan parlamentin ja neuvoston direktiivi 2009/110/EY (4) sekä Euroopan parlamentin ja neuvoston asetuksen (EY) N:o 924/2009 5 artikla (5).
(5)
Kansallisten keskuspankkien voi olla tarpeen kerätä varsinaiselta tiedonantajien joukolta EKP:n tilastovaatimusten täyttämiseksi tarvittavat tilastotiedot osana laajempaa tilastointiin liittyvää tiedonkeruuta, jonka ne toteuttavat omalla vastuullaan unionin tai kansallisen lainsäädännön taikka vakiintuneen käytännön mukaisesti ja joka palvelee myös muita tilastointitarkoituksia, edellyttäen että EKP:n tilastovaatimusten täyttäminen ei vaarannu. Tällä tavoin voidaan myös vähentää tietojen keräämisestä aiheutuvaa rasitetta. Näissä tapauksissa tiedonantajille on avoimuuden lisäämiseksi ilmoitettava, että tietoja kerätään myös muita tilastointitarkoituksia varten. Erityistapauksissa EKP voi käyttää tällaisia muihin tarkoituksiin kerättyjä tilastotietoja omien tarpeidensa täyttämiseksi.
(6)
Vaikka on tunnustettu, että asetuksissa, joita EKP antaa EKPJ:n perussäännön 34.1 artiklan nojalla, ei myönnetä mitään oikeuksia eikä aseteta mitään velvollisuuksia jäsenvaltioille, joiden rahayksikkö ei ole euro, (jäljempänä ’euroalueeseen kuulumattomat jäsenvaltiot’), EKPJ:n perussäännön 5 artikla koskee sekä jäsenvaltioita, joiden rahayksikkö on euro (jäljempänä ’euroalueen jäsenvaltiot’), että euroalueeseen kuulumattomia jäsenvaltioita. Asetuksen (EY) N:o 2533/98 johdanto-osan 17 kappaleessa viitataan siihen, että EKPJ:n perussäännön 5 artikla yhdessä Euroopan unionista tehdyn sopimuksen 4 artiklan 3 kohdan kanssa tarkoittavat, että euroalueeseen kuulumattomien jäsenvaltioiden on laadittava ja otettava käyttöön kansallisella tasolla kaikki toimenpiteet, joita ne pitävät tarkoituksenmukaisina tilastoihin liittyvien EKP:n tietojenantovaatimusten edellyttämän tiedonkeruun järjestämiseksi, ja saatava tilastoihin liittyvät valmistelunsa ajoissa valmiiksi, jotta niistä voi tulla euroalueen jäsenvaltiota. Näin ollen tämän asetuksen säännösten soveltamisala voidaan laajentaa koskemaan euroalueeseen kuulumattomien jäsenvaltioiden kansallisia keskuspankkeja siten, että tällaiset keskuspankit tekevät yhteistyötä eurojärjestelmän kanssa EKP:n antaman suosituksen perusteella.
(7)
Asetuksen (EY) N:o 2533/98 8 artiklassa säädettyjä sääntöjä luottamuksellisten tilastotietojen suojaamisesta ja käytöstä olisi noudatettava.
(8)
On tarpeen luoda tehokas menettely, jonka mukaisesti tämän asetuksen liitteisiin voidaan tehdä teknisiä muutoksia, edellyttäen, että niillä ei muuteta tämän asetuksen perustana olevaa käsitteellistä viitekehystä eikä lisätä tietojen antamisesta aiheutuvaa rasitetta. Menettelyä sovellettaessa otetaan huomioon EKPJ:n tilastokomitean näkökannat. Kansalliset keskuspankit ja EKPJ:n muut komiteat voivat ehdottaa tilastokomiteassa teknisiä muutoksia liitteisiin,
ON HYVÄKSYNYT TÄMÄN ASETUKSEN:
1 artikla
Määritelmät
Tässä asetuksessa tarkoitetaan
a)
’tiedonantajalla’ samaa kuin asetuksen (EY) N:o 2533/98 1 artiklassa ’tietojen antajalla’ ja ’kotimaisella’ samaa kuin saman asetuksen 1 artiklassa;
b)
’maksupalvelulla’, ’maksupalveluntarjoajalla’, ’maksulaitoksella’ ja ’maksujärjestelmällä’ samaa kuin direktiivin 2007/64/EY 4 artiklassa;
c)
’sähköisen rahan liikkeeseenlaskijalla’ ja ’sähköisen rahan liikkeeseenlaskijalaitoksella’ samaa kuin direktiivin 2009/110/EY 2 artiklassa;
d)
’maksujärjestelmäoperaattorilla’ oikeushenkilöä, joka on lainmukaisesti vastuussa maksujärjestelmän toiminnasta.
2 artikla
Varsinainen tiedonantajien joukko
1. Varsinainen tiedonantajien joukko koostuu maksupalveluntarjoajista (mukaan lukien sähköisen rahan liikkeeseenlaskijat) ja/tai maksujärjestelmäoperaattoreista.
2. Tiedonantajiin sovelletaan täysimääräisiä tilastointiin liittyviä tiedonantovaatimuksia.
3 artikla
Tilastointiin liittyvät tiedonantovaatimukset
1. Varsinainen tiedonantajien joukko antaa tilastotiedot sen jäsenvaltion kansalliselle keskuspankille, jossa tiedonantajalla on kotipaikka, liitteessä III määritetyllä tavalla ja ottamalla huomioon liitteissä I ja II esitetyt selvennykset ja määritelmät.
2. Kansalliset keskuspankit määrittelevät ja ottavat kansallisten erityispiirteiden mukaisesti käyttöön tiedonantomenettelyt, joita varsinaisen tiedonantajien joukon on noudatettava. Kansalliset keskuspankit varmistavat, että tiedonantomenettelyillä saadaan tässä asetuksessa vaadittavat tilastotiedot ja että liitteessä IV esitettyjen, tietojen toimittamista, tarkkuutta, käsitteellistä vastaavuutta ja tarkistuksia koskevien vähimmäisvaatimuksien tarkka valvonta on mahdollista.
4 artikla
Poikkeukset
1. Kansalliset keskuspankit voivat myöntää tiedonantajille poikkeuksia, jotka koskevat joko osaa tässä asetuksessa säädetyistä tiedonantovaatimuksista tai kaikkia niistä,
a)
maksulaitoksille, jos ne täyttävät direktiivin 2007/64/EY 26 artiklan 1 ja 2 kohdassa säädetyt edellytykset;
b)
sähköisen rahan liikkeeseenlaskijalaitoksille, jos ne täyttävät direktiivin 2009/110/EY 9 artiklan 1 ja 2 kohdassa säädetyt edellytykset;
c)
muille kuin a ja b alakohdassa mainituille maksupalveluntarjoajille, jos ne täyttävät joko direktiivin 2009/110/EY 9 artiklan 1 ja 2 kohdassa tai direktiivin 2007/64/EY 26 artiklan 1 ja 2 kohdassa säädetyt edellytykset.
2. Kansalliset keskuspankit voivat myöntää tiedonantajille poikkeuksia 1 kohdan nojalla vain, jos kyseiset tiedonantajat eivät auta saavuttamaan kunkin tyyppiseen maksupalveluun sisältyvistä maksutapahtumista kansallisella tasolla tilastollisesti merkittävää kattavuutta.
3. Kansalliset keskuspankit voivat myöntää tiedonantajille poikkeuksia muiden kuin rahalaitosten kanssa suoritettujen maksutapahtumien ilmoittamisesta, mikäli a) poikkeuksen saaneiden tiedonantajien osuus liitteessä III olevassa taulukossa 4 esitettyjen palvelujen yhteenlasketusta arvosta on kunkin tällaisen palvelun osalta enintään 5 prosenttia kansallisella tasolla ja b) tietojen antamisesta aiheutuva rasite olisi muuten tällaisten tiedonantajien kokoon nähden kohtuuton.
4. Jos kansallinen keskuspankki myöntää 1 tai 3 kohdan nojalla poikkeuksen, se ilmoittaa tästä EKP:lle toimittaessaan tietoja 6 artiklan 1 kohdan mukaisesti.
5. EKP julkaisee luettelon yhteisöistä, joille kansalliset keskuspankit ovat myöntäneet poikkeuksia.
5 artikla
Tilastoinnissa käytettävä maksupalveluntarjoajien ja maksujärjestelmäoperaattoreiden luettelo
1. Johtokunta laatii luettelon tämän asetuksen soveltamisalaan kuuluvista maksupalveluntarjoajista, mukaan lukien sähköisen rahan liikkeeseenlaskijat ja maksujärjestelmäoperaattorit, ja pitää tällaista luetteloa yllä. Luettelo perustuu kansallisten viranomaisten nykyisiin luetteloihin valvonnanalaisista maksupalvelujentarjoajista ja maksujärjestelmäoperaattoreista, mikäli tällaisia luetteloita on saatavilla.
2. Kansalliset keskuspankit ja EKP toimittavat 1 kohdassa tarkoitetun luettelon ja sen päivitykset asianomaisten tiedonantajien saataville tarkoituksenmukaisella tavalla, myös sähköisesti, internetin kautta tai asianomaisten tiedonantajien pyynnöstä paperimuodossa.
3. Edellä 1 kohdassa tarkoitettu luettelo laaditaan ainoastaan tiedoksi. Jos luettelon viimeisin käytettävissä oleva sähköinen versio on virheellinen, EKP ei määrää seuraamuksia yhteisölle, joka ei ole asianmukaisesti täyttänyt tilastointiin liittyviä tiedonantovaatimuksiaan, sikäli kuin tämä on hyvässä uskossa luottanut virheellisen luettelon tietoihin.
6 artikla
Toimitusajat
1. Kansalliset keskuspankit toimittavat liitteessä III esitetyt tilastotiedot EKP:lle vuosittain viimeistään toukokuun viimeisenä pankkipäivänä (työajan loppuun mennessä) sen vuoden päättymisestä, jota toimitettavat tiedot koskevat.
2. Kansalliset keskuspankit päättävät, milloin ja miten tiheästi niiden on saatava tiedot tiedonantajilta, jotta ne kykenevät itse toimittamaan tiedot EKP:lle vaaditussa ajassa, ja ne ilmoittavat tästä tiedonantajille.
7 artikla
Tilastotietojen tarkistaminen ja pakollinen keruu
Kansalliset keskuspankit käyttävät oikeuttaan tarkistaa tietoja, joita tiedonantajien edellytetään toimittavan tämän asetuksen perusteella, tai toimittaa tietojen pakollinen keruu, tämän rajoittamatta EKP:n oikeutta käyttää tätä oikeutta itse. Kansalliset keskuspankit käyttävät tätä oikeutta erityisesti silloin, kun jokin tiedonantajista ei täytä liitteessä IV säädettyjä tietojen toimittamista, tarkkuutta, käsitteellistä vastaavuutta ja tarkistuksia koskevia vähimmäisvaatimuksia.
8 artikla
Tietojen antaminen ensimmäisen kerran
Edellä 6 artiklasta poiketen tiedot toimitetaan tämän asetuksen mukaisesti ensimmäisen kerran kesäkuussa 2015, jolloin toimitetaan myös kalenterivuoden 2014 jälkipuoliskon tarkastelujaksoa koskevat tiedot (eli tiedot heinäkuusta 2014 lähtien).
9 artikla
Yksinkertaistettu muutosmenettely
EKP:n johtokunnalla on oikeus tilastokomiteaa kuultuaan tehdä tämän asetuksen liitteeseen teknisiä muutoksia edellyttäen, ettei näillä muutoksilla muuteta asetuksen perustana olevaa käsitteellistä viitekehystä tai lisätä tietojen antamisesta aiheutuvaa rasitetta. Johtokunta ilmoittaa tällaisista muutoksista viipymättä EKP:n neuvostolle.
10 artikla
Loppusäännös
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
Tehty Frankfurt am Mainissa 28 päivänä marraskuuta 2013.

Labels: 2
3
4